Szeged - A tiltakozó lakókat Póda Jenő (KDNP) próbálta meggyőzni, hogy át kell nevezni a Zsukov teret. Ők úgy döntöttek: Zsukov marad. Csak a marsallt lecserélik egy professzorra.

Tiltott és nem ajánlott 2013 januárjától nem viselheti köztér olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett – döntött 2012-ben az Országgyűlés. A törvénytervezethez mellékelt listában a szegedi utcanevek közül egyedül Engels neve volt tiltott. A szőregi utcát 2013-ban át is keresztelték Ezüstfára. A tanácsadó testület listáján szerepelt még nem ajánlott névként a tápai Majakovszkij tér, a Dobi István és Sziklai Sándor utca, a kecskési Karikás Frigyes, a szentmihályi Erdei Ferenc és Gorkij utca, a petőfitelepi Bokányi Dezső, Fürst Sándor és Sallai Imre utca, valamint a dorozsmai Alpári Gyula utca. Ezek az elnevezések még megvannak.

Ötödször futnak neki a szegedi közgyűlés jobboldali képviselői, hogy a tápai Zsukov tér nevét lecseréljék. Legutóbb a júniusi testületi ülésen kaptak hajba az ügyön. Akkor Póda Jenő (KDNP)

védte a jobboldal álláspontját. A körzet szocialista képviselője, Szécsényi Ferencné felkérte képviselőtársát, győzze meg a tér lakóit egy fórumon, hiszen az ő szavuk is számít.

Hét ház áll a Zsukov téren, tizenkét lakó jött össze csütörtökön.

Póda Jenő megismételte véleményét, miszerint Zsukov képviselhetetlen, vállalhatatlan, nem maradhat. A közgyűlés félévente vizsgál felül elnevezéseket, vagyis pár hét múlva át lehet keresztelni a teret.

A politikus hangsúlyozta, ő matematikus, nem akar történészi vitát. Azért tartja méltatlannak Zsukovot arra, hogy tér viselje a nevét, mert kétszer is meghatározó szerepet vállalt a magyar történelemben.

– A második világháborúban, kinek-kinek ízlése szerint, a megszálló vagy felszabadító szovjet csapatoknak volt a parancsnoka. Ez vita tárgya, nem perdöntő. Inkább az 1956-os szerepére szorítkoznék. Döntő szerepet játszott ugyanis abban, hogy a szovjet csapatok leverték a magyar forradalmat és szabadságharcot. Nemcsak vezette a szovjet csapatokat, hanem még a szovjet kormány hadügyminisztere is volt. Egyértelmű a katonai és politikai felelőssége magyar emberek százainak, ezreinek haláláért. Márpedig olyanokról kell nevet adni a köztereknek, akik példaképnek állíthatók az ifjúságnak – fogalmazott Póda Jenő. Hozzátette, 24 évet késett a döntés.

Kényelmetlenséggel jár a címváltozás átvezetése az iratokban, éppen ezért az önkormányzat vállalja a költségeket. Ráadásul a kormány döntött, az ilyen jellegű okmánycsere januártól díjmentes lesz.

A lakók egyöntetűen ellenezték a változtatást. Ki praktikus okokból, mert a vállalkozások dokumentumait is át kell íratni a bankokban, a hatóságoknál és a közműveknél. Mások történelmi kifogásokat hoztak fel. – 1956. október 28-án a török nagykövetségen az amerikaiak felszólították a szovjet kormányt, hogy vonuljanak be Magyarországra. Novemberben szintén, de ezt a történetírás és a politika elhallgatja – érvelt Megyesi Zoltán.



Egy asszony arra emlékeztetett, amikor a névváltoztatási „cécó” elindult, a kormány felkérte az Akadémiát, jelölje meg azokat a neveket, amelyeket meg kell változtatni. Zsukov nem volt a listán. Négyszer összegyűltek már a lakók, mindig egyhangúlag ellenezték a változtatást. Azzal persze tisztában vannak, hogy a jobboldal erővel lenyomhatja a torkukon, mint Ságvári esetében megtette.

Pávlicz Gábor, a Szedeák korábbi kosarazója vágta el a gordiuszi csomót.

– Nevezzük át a teret Zsukov térnek! Hogy a kecske is jóllakjon, és a káposzta is megmaradjon, az internetet böngészve találtam egy Gennagyij Zsukovot. A professzor a Nemzetközi Űrtörvénykezési Hivatal elnöke volt, 1924-ben született, tavaly halt meg. Ha az ő nevét venné fel a tér, akkor csak a névmagyarázó kistáblát kellene lecserélni – javasolta a programozó. Az ötletét taps fogadta, feleségétől kapott érte egy nagy puszit. Póda Jenő úgy reagált: – Erre nem gondoltam. Szellemes, ügyes. Kihúzná a dolog méregfogát. Ha nincs kivetnivaló az életrajzában, én elfogadhatónak tartom – mondta, miközben átvette a tudósról szóló angol nyelvű leírást. A lakosok azt mondták, ha Zsukov az űrhivatalnak megfelelt, nekik is jó lesz. Ezt a javaslatot terjeszti be a képviselőjük, Szécsényi Ferencné a jegyzőnek.